Riverside Plaza

**Riverside Plaza** ili nekadašnji Cedar Square West do 1988. god, je apartmanski stambeni kompleks u naselju Cedar-Riverside, pored Zapadne obale Univerziteta Minnesota i Univerziteta Augsburg, na rubu centra Minneapolisa, SAD. Sastoji se od šest zgrada sa ukupno 1.303 stambene jedinice, što ga čini glavnom karakteristikom gradskog naselja Cedar-Riverside. Zgrade formiraju niz uređenih dvorišta, s fontanama, sahat-kulom, terasama, igralištima i raznim drugim sadržajima. Svaka zgrada ima različitu visinu, što odražava raznolikosti njenog stanovništva. Među njima je 39-spratna zgrada McKnight, najviša građevina izvan centralnog poslovnog dijela grada. 

## Arhitektura
Kompleks je izgrađen 1973 u duhu moderne arhitekture i stila brutalizma, po projektu Ralph Rapsona. Kao uzor za projekat poslužila je poznata zgrada Unité d'Habitation, tip stambene zgrade koji je arhitekt Le Corbusier projektovao za Marselj i još 4 grada u Evropi. Zbog nestašice čelika Le Corbusier je upotrebio lijevani neobrađeni prirodni beton - (*béton brut*). Unité d'Habitation se pokazala izuzetno utjecajnom i često se navodi kao početna inspiracija za brutalistički arhitektonski stil i filozofiju.

Rapsonov početni dizajn sadržavao je velike, prazne panele na zgradi, koje su stanovnici trebali ofarbati prema vlastitim preferencijama. Međutim, savezna vlada izrazila je zabrinutost, brinući se da bi se paneli mogli koristiti za antiratne poruke ili uvredljiv sadržaj. Da bi se riješio problem, paneli su jednostavno obojeni u primarne boje koje se danas vide.
## Izgradnja
Kompleks je u početku bio namijenjen i stanovnicima s visokim i niskim prihodima, ali je tokom izgradnje projekat često mijenjan. Federalni stambeni propisi su prvobitno smjestili sve poluluksuzne jedinice u jednu zgradu s dodatnim sadržajima, stvarajući podjelu među stanovnicima i podstičući mentalitet "mi protiv njih". Druga zgrada je prvenstveno bila dom stanovnicima druge boje kože, od kojih su mnogi tražili da žive blizu drugih svoje rase.

Studenti i razni aktivisti organizirali su niz protesta u cilju očuvanje istorijskih zgrada i podrške lokalnim poduzećima, koji su na kraju usporili razvojne planove naselja. 

Novi vlasnici zgrada nisu se pravilno brinuli o njima nakon što su ih pretvorili u subvencionirane stanove kako bi imali koristi od 10% državne subvencije pored redovnih prihoda od najma. Niz ubistava početkom 1990-ih također je doprinio negativnoj slici. Plaza se također razvila u živo utočište za nove imigrantske porodice.

### Obnova
Riverside Plaza, stara skoro četiri decenije do 2010. godine, zahtijevala je skupu obnovu kako bi ostala održiva, uključujući popravke neispravnih električnih, mehaničkih i vodovodnih sistema. Kompleks je predhodno upisan u Nacionalni registar istorijskih građevina što je omogućilo ispunjavanje uslova za dobijanje poreskog kredita u iznosu od 134 miliona $. Argument za istorijski značaj lokacije počivao je na njenom statusu kao djela od arhitektonskog značaja. Tokom obnove srušeni su zidovi u svakoj od 1.303 stambenih jedinica kako bi se zamijenile instalacije za grijanje, ventilaciju i klimatizaciju. Projekat obnove je uglavnom sačuvao originalni dizajn stanova.

Od 2011. godine, Riverside Plaza ima preko 4.500 stanara koji žive u 1.303 stambene jedinice, podjednako raspoređene između stanova po tržišnoj cijeni i subvencioniranih stanova. Prosječno trajanje zakupa je tri do četiri godine, što je relativno brza fluktuacija zbog uzlazne mobilnosti novopridošlih stanara, koji koriste stanove kao privremeno stambeno rješenje dok se ne snađu.

## Galerija slika nakon obnove

File:Cedar Square West (Riverside Plaza) 16.jpg
File:Riverside Plaza 2014-08-26 - apartment interior 1.jpg
File:Riverside Plaza 2014-08-26 - apartment interior 2.jpg
File:Riverside Plaza 2014-08-26 - apartment interior 3.jpg
File:Riverside Plaza 2014-08-26 - apartment interior 4.jpg

## Izvori